作者：无名氏
词牌/韵律：沁园春

paragraphs: 柳眼偷金，梅肌晕玉，春信已催。
正浅寒天气，嫩晴日色，雨收巫峡，烟卷蓬莱。
青鸟衔音，彩鸾迎驾，白昼传呼王母来。
屏帏里，看合欢杯尽，连理花开。
笙歌上下楼台。
更罗绮丛中薰麝煤。
想雪香酥暖，粉娇翠软，风流乐事，慰惬情怀。
花帽兰袍，皂鞋槐简，谁似何郎年少才。
人偕老，类鸳鸯匹偶，鸾凤和谐。